Servicio de Libros UMI

Le Servicio de Libros UMI esseva un casa editorial, establite in 1973 per le nederlandese imprimitor professional Frits Goudkuil (1917-2007) pro publicar libros in e super interlingua e assi contribuer a un litteratura plus large in interlingua.
alt=Servicio de Libros UMI (logo)|thumb|Le ben cognoscite logo del casa editorial Servicio de Libros UMI.
Le UMI significa Union Mundial pro Interlingua pro indicar que le imprimeria habeva un collaboration intense con le organisation global.

Un ration pro fundar le imprimeria esseva que librerias in Nederland non esseva interessate livrar libros que debeva esser importate del altere latere del Atlantico. Le Servicio de Libros UMI ordinava ordinava alcun exemplares del libros fundamental de interlingua directemente ab le casa editorial in Nove York e assi poteva librar le titulos a interessatos in Europa.

Le administrator del Union Mundial pro Interlingua, le danese Bent Andersen, incoragiava Frits Goudkuil a vender anque altere publicationes in interlingua. Isto duceva al publication in januario 1974 del prime "Bibliographia de Interlingua", un catalogo annual de titulos possibile a comprar.

Le Servicio de Libros UMI deveniva le prime casa editorial professional dedicate al litteratura in interlingua e assecurava le publication continue de nove titulos – obras traducite e obras original – in interlingua.

Frits Goudkuil comenciava con un copiator multo simple ma developpava su firma con su filio Frank Goudkuil, anque imprimitor professional, con moderne equipamento graphic de qualitate.

Post le morte de Frits Goudkuil in 2007, le stock de libros imprimite del Servicio de Libros UMI es gerite per Piet Cleij, secretario general del UMI. In septembre 2018 le nederlandese Ruud Harmsen deveniva le responsabile pro le vendita del libros in le stock del Servicio de Libros UMI. Multe titulos es ancora a disposition e pote esser comprate del Servicio de Libros UMI.

Le imprimeria mesme, Drukkerij Goudkuil, debeva clauder durante le crise economic in 2020.
Categoria:Interlingua
Categoria:Litteratura in interlingua
Categoria:Nederland
Categoria:Union Mundial pro Interlingua